### Beslutninger

Tilbagesendes Magistratsafdelingen for Teknik og Miljø med bemærkning, at byrådet i sit møde den 1. december 2022 har vedtaget Magistratens indstilling i overensstemmelse med erklæring fra Teknisk Udvalg af 23. november 2022.

###

Beslutningsforslag fra DF

[adresse] drikkevandsreserver er udfordret. Det skyldes dels den fortsatte befolkningstilvækst og dels stigende risiko for forurening af drikkevandsboringer. Herudover er det svært at finde nye steder i kommunen til drikkevandsindvinding.

Grundvandet er det vand, som vi og vores børn skal drikke i dag, næste år og om mange år fremover. Derfor skal vi værne om det og betragte vores drikkevand som en vigtig samfundsressource.

I dag bliver der i Århus Kommune imidlertid skyllet millioner kubikmeter rent drikkevand ud i toilettet om året. Bogstavelig talt. I den nye by Nye er man igang med et stort projekt, hvor regnvand bruges til toiletskyl og til vaskemaskiner. Her spares vigtige drikkevandsressourcer.

I Dansk Folkeparti mener vi ikke, at Århus Kommune blot skal sidde på hænderne og se på, mens projektet i Nye udfoldes. Vi skal også i gang med at reducere kommunens forbrug af drikkevand i egne bygninger ved at genanvende det brugte drikkevand og bruge det vand, som kommer ned ovenfra.

Dansk Folkeparti foreslår derfor, at Teknik og Miljø vender tilbage med en indstilling, som udpeger to pilotprojekter, hvor Århus Kommune med egne bygninger etablerer følgende:

1) Brug af regnvand fra overflade og dræn til toiletskyl i bygningen

2) Brug af afløbsvand fra fx bad og håndvask i bygningen til brug i toiletskyl

Udover, at det er sund fornuft at genbruge vores ressourcer bedst muligt, så vil et reduceret behov for drikkevand også understøtte arbejdet med grundvandsbeskyttelse samt reducere de omkostninger, som er forbundet hermed. Det skyldes, at et reduceret drikkevandsbehov også vil reducere behovet for områder, som skal beskyttes af hensyn til drikkevandet alene.

Med forslaget vil kommunens bygninger blive mere bæredygtige ved at spare på grundvandsressourcerne. De økonomiske forhold afdækkes i forbindelse med indstillingen fra Teknik og Miljø. Klimafonden kan oplagt bidrage med finansiering til projekterne, mens det må forventes, at der på sigt vil være mulighed for besparelser ved at genbruge vandet og bruge regnvand i stedet for drikkevand.

Århus den 12. juni 2022.

Dansk Folkepartis Byrådsgruppe

Jean Thorsen, Politisk leder.

INDSTILLING FRA MAGISTRATSAFDELINGEN FOR TEKNIK OG MILJØ

Svar på forslag fra DF om mindre drikkevand i toilettet

På byrådsmødet den 22. juni 2022 fremsatte DF under overskriften ”Forslag fra DF om mindre drikkevand i toilettet” forslag om mindre drikkevand i toiletterne i kommunens administrationsbygninger.

### Resume

Det danske grundvand er udfordret dels på kvalitet grundet forurening dels på mængde særligt i byerne. Det er derfor relevant at arbejde med reduceret forbrug af rent drikkevand.

På byrådsmødet den 22. juni 2022 fremsatte DF forslaget ”Forslag fra DF om mindre drikkevand i toilettet” om mindre drikkevand i toiletterne i kommunens administrationsbygninger. Forslaget indebar bl.a. igangsætning af to pilotprojekter, hvor [adresse] i egne bygninger 1) gør brug af regnvand fra overflade og dræn i toiletskyl i bygningen og 2) gør brug af afløbsvand fra fx bad og håndvask i bygningen til brug i toiletskyl.

Det foreslås, at forslaget afventer Vandforsyningsplan 2023, hvor genbrug af regn- og spildevand er et fokusområde, og at man evt. sætter krav herfor i kommunens kommende byggerier. Baggrunden er, at flere af de nyere, kommunale administrationsbygninger allerede gør brug af regnvand i toiletskyl, og at lovgivningen sætter begrænsninger for brug af regnvand fra overflade og dræn.

### Beslutningspunkter

Det indstilles:

At 1) genbrug af regn- og spildevand fra kommunale bygninger er et fokusområde i Vandforsyningsplan 2023.

### Borgmesterens Afdelings påtegning

Fremsendes til Magistraten. Borgmesterens Afdelingen har ingen bemlærn0nger til indstillingen.

### Sagsforløb

Udvalg: [adresse]

Dato: 22-06-2022

Elin Olsen:

Fremsendes til Magistratsafdelingen for Teknik og Miljø med henblik på udarbejdelse af en indstilling, jf. byrådets vedtagelse i mødet den 22. juni 2022 om magistratsbehandling af forslaget.

Udvalg: Magistraten

Dato: 10-10-2022

Elin Olsen:

Fremsendes til [adresse] med bemærkning, at Magistraten i mødet den 10. oktober 2022 anbefaler, at byrådet tiltræder Magistratsafdelingen for Teknik og Miljøs indstilling af 25. september 2022.

Esben Poulsen var forhindret i at deltage i sagens behandling.

Udvalg: [adresse]

Dato: 02-11-2022

Elin Olsen:

Fremsendes til Teknisk Udvalg til behandling i henhold til beslutning i byrådets møde den 2. november 2022.

Udvalg: Teknisk Udvalg

Dato: 23-11-2022

Elin Olsen:

Udvalget kunne enstemmigt tiltræde indstillingen med følgende bemærkninger:

Udvalget opfordrer rådmanden for Teknik og Miljø til at udarbejde udkast til henvendelse til [adresse] med henblik på at påvirke de lovgivningsmæssige rammer for genbrug af vand. Udvalget ønsker desuden at blive inddraget i forbindelse med udarbejdelse af Vandforsyningsplan 2023 med henblik på at skabe rum for politikudvikling på området.